**SZMSZ – 8. Függeléke**

**A SZEMÉLYI PÁLYÁZATOK ELBÍRÁLÁSÁNAK EGYSÉGES RENDJE**

**1. §**

**A Rendtartás személyi hatálya**

(1) A Rendtartás hatálya kiterjed a magasabb beosztású vezetőkre (intézményvezető), akiknek kinevezése a Képviselő-testület hatásköre.

(2) A jogszabályi előírások és munkáltatói döntés értelmében meghatározott munkakörök betöltése pályázat útján történik – mely esetekben csak olyan munkavállalóval lehet munkaszerződést kötni, aki

1. a pályázaton részt vett,
2. a pályázati feltételeknek megfelelt,
3. és a képviselő-testület ülésén minősített többségű támogatást kapott.

**2. §**

**A személyi pályázatok kiírásának és kezelésének rendje**

(1) A pályázati kiírásnak nyilvánosnak kell lennie, s tartalmaznia kell a pályázat benyújtásához szükséges valamennyi információt – így különösen:

1. a pályáztatott munkakör és beosztás megjelölését,
2. a munkavégzés helyét,
3. a megbízás kezdő időpontját és időtartamát,
4. a beosztáshoz kapcsolódó juttatásokat, továbbá
5. a pályázat ajánlott küldeményként történő feladásának előírása mellett
6. a pályázat benyújtásának határidejét és helyét (címét),
7. a pályázat bontásának idejét – a pályázó egyidejű meghívásának rögzítésével,
8. és a pályázat elbírálásának határidejét,
9. és a pályázatot felbontó illetékesek személyi körét.

(2) A pályázatok felbontása (lehetőleg a pályázók jelenlétében) a következő illetékesek részvételével történik:

1. polgármester,
2. Képviselő-testület bizottságának elnöke,
3. jegyző.

(3) A pályázatok felbontását jegyzőkönyvezni kell – rögzítve abban:

1. a pályázat érvényességét,
2. a pályázó alkalmasságával kapcsolatos összes megállapítást,
3. és a pályázat – ugyanekkor meghatározott – iktatószámát.

**3. §**

**A személyi pályázatok döntésre történő előkészítésének és elbírálásának rendje**

(1) Az iktatott pályázatokat a Polgármesteri Hivatal a jogszabályi előírásoknak megfelelően készíti elő testületi előterjesztésre.

(2) Az előterjesztést előzetesen a szakbizottság megtárgyalja – ennek során – a szakbizottság tagjainak erre vonatkozó igénye esetén – a pályázóval személyesen is egyeztethetnek.

(3) A szakbizottság véleményére is figyelemmel ezt követően a Képviselő-testület soros ülésén a pályázat nyertesének személyéről minősített többséggel dönt.

(4) A kinevezés (és nyomon követés) személyzeti és munkaügyi feladatait a Polgármesteri Hivatal végzi.

**4. §**

**Vegyes- és záró rendelkezések**

A Rendtartásban nem szabályozott kérdésekben a közszolgálati tisztviselőkről és a közalkalmazottak jogállásáról szóló törvény előírásait, továbbá az e törvények végrehajtására kiadott Korm. rendeletek rendelkezéseit kell értelemszerűen alkalmazni.